bluuebunny/crossref_metadata_2025 huggingface dataset:
"Συμβαλλόμενοι εν Αθήναις..."
Authors: Χατζημιχαήλ Υπακοή
Published: August 2021

[…] Η Αθήνα-πρωτεύουσα αποτελεί για την έρευνα terra incognita, τουλάχιστον για την περίοδο 1834-1862. Αυτή η «ιστορικά άγνωστη» πόλη αποτέλεσε και το κύριο έναυσμα για την ενασχόλησή μας με την πόλη στην οθωνική περίοδο, και ειδικότερα, με την πόλη όταν ορίζεται πρωτεύουσα του ελληνικού κράτους. Στην παρούσα μελέτη στόχος μας ήταν να μελετήσουμε την πρωτεύουσα στη γέννησή της. Μας ενδιέφερε κυρίως να αναπαραστήσουμε την πόλη-πρωτεύουσα και να θέσουμε ερωτήματα για τη δημογραφική, κοινωνική, πολεοδομική και οικονομική εξέλιξή της. Ωστόσο, από την αρχή γνωρίζαμε τον ελλιπή και αποσπασματικό χαρακτήρα των πηγών που έθεταν όρια στην έρευνα. Η έλλειψη αρχειακού υλικού κατάλληλου για τη μελέτη της δημογραφικής συμπεριφοράς των κατοίκων –οι πρώτες εγγραφές στο Ληξιαρχείο της Αθήνας ξεκινούν το 1859- αυτόματα έστρεψε την έρευνα σε διαφορετικά μονοπάτια, αφήνοντας παρόλα αυτά κάποια περιθώρια εκμετάλλευσης άλλων πηγών για τη μελέτη της κοινωνικής σύνθεσης.¹⁴ Οι πρωτογενείς πηγές που χρησιμοποιήθηκαν σ’ αυτή την έρευνα είναι: ο εκλογικός κατάλογος της Αθήνας του 1844-1847, οι συμβολαιογραφικές πράξεις του συμβολαιογράφου Κ. Κοκίδη της περιόδου 1835-1855. Συγκεκριμένα, μελετήσαμε το συμβολαιογραφικό υλικό των ετών 1835-1838 και 1841, 1843. […]
Συντεχνίες και θρησκευτικές αδελφότητες στη βενετοκρατούμενη Κρήτη
Authors: Πανοπούλου Αγγελική
Published: August 2021

Η εργασία έχει ως θέμα τον σωματειακό θεσμό των συντεχνιών και των θρησκευτικών αδελφοτήτων στη βενετοκρατούμενη Κρήτη. Οι συντεχνίες και οι αδελφότητες ήταν οργανωμένες σύμφωνα με τους κανονισμούς λειτουργίας των αντίστοιχων βενετικών σωματείων. Όπως συνέβη και με άλλους θεσμούς που είχαν μεταφερθεί με τη βενετική κυριαρχία από τη μητρόπολη στην περιφέρεια, έτσι και αυτός των συντεχνιών και των αδελφοτήτων μεταφυτεύτηκε από τη Βενετία στην κτήση της και ακολούθησε παράλληλη με τον αντίστοιχο βενετικό πορεία. Περιορισμένη ήταν η πληροφόρηση που είχαμε ως τώρα για το φαινόμενο και αποσπασματική η τεκμηρίωσή μας. Οι σποραδικές γνωστές ειδήσεις για τη σύσταση και λειτουργία ορισμένων μόνον από τα πολυάριθμα σωματεία, καθώς και για τα πρόσωπα που σχετίζονταν με την οργάνωσή τους εμπόδιζαν τη διαμόρφωση μιας συνολικής εικόνας για τη θέση που κατείχαν οι συσσωματώσεις αυτές στην κρητική κοινωνία. Στην αλλαγή της οπτικής του φαινομένου συνέβαλε αποφασιστικά, καλύπτοντας βιβλιογραφικά κενά και διαρθρώνοντας νέο προβληματισμό, η ανά χείρας μελέτη. (Απόσπασμα από τον πρόλογο της Χρύσας Μαλτέζου)
Διερεύνηση των τεχνικογεωλογικών συνθηκών στο Νομό Αχαΐας σχετικά με την αναζήτηση αδρανών υλικών για διάφορες χρήσεις
Authors: Σπυρόπουλος Ανδρέας
Published: August 2021

Σκοπός της διατριβής είναι η διερεύνηση των τεχνικογεωλογικών συνθηκών στο Νομό Αχαΐας σχετικά με την αναζήτηση αδρανών υλικών για διάφορες χρήσεις. Εξετάζονται οι γενικές, γεωμετρικές, φυσικές και μηχανικές ιδιότητες των χαλαρών αποθέσεων του Νομού οι οποίες βρίσκονται σε αφθονία στην περιοχή και μπορούν να αποτελέσουν φυσικά κοιτάσματα απόληψης αδρανών υλικών χαμηλής ποιότητας και των ασβεστολιθικών σχηματισμών που χρησιμοποιούνται κατά βάση για την παραγωγή θραυστών αδρανών. Δημιουργήθηκε βάση δεδομένων με τη βοήθεια των Γεωγραφικών Συστημάτων Πληροφοριών όπου αποτυπώνονται σε χάρτες οι περιοχές που πληρούν τα κριτήρια για να χρησιμοποιηθούν ως πηγές λήψης αδρανών υλικών με στόχο την ορθολογική διαχείριση. Τα κυριότερα προβλήματα που παρουσιάζουν οι χαλαρές αδρομερείς αποθέσεις που εξετάστηκαν είναι το μεγάλο ποσοστό παιπάλης σε πολλές περιοχές καθώς και η παρουσία κερατολιθικού υλικού που φτάνει σε ποσοστό μέχρι και 23%.
Συμβολή στη ρύθμιση της κυτταροφαγίας στα αιμοκύτταρα της μύγας της Μεσογείου
Authors: Λάμπρου Ειρήνη
Published: August 2021

Τα αρνητικά και θετικά κατά Gram βακτήρια E. coli και S. αureus αντίστοιχα αναγνωρίζονται και δεσμεύονται στην επιφάνεια των αιμοκυττάρων της C. capitata. Η πρόσδεση των βακτηρίων ενεργοποιεί τόσο τις β1 ιντεγκρίνες, όσο και σηματοδοτικά μονοπάτια που περιλαμβάνουν τα μόρια μεταγωγής σήματος Ras, FAK, Src και MAP κινάσες. Οι παραπάνω ενεργοποιήσεις, σε συνδυασμό με τη συμμετοχή του κυτταροσκελετού της ακτίνης και της τουμπουλίνης, καταλήγουν στην επαγωγή της έκκρισης μορίων απαραίτητων για την κυτταροφαγία των βακτηρίων που είναι και το τελικό αποτέλεσμα των παραπάνω διαδικασιών. Τα σφαιρίδια λάτεξ -αλλά και πιθανόν και άλλοι αβιοτικοί παράγοντες- παρότι δεν έχουν καμία προηγούμενη εξελικτική σχέση με τα αιμοκύτταρα, ως σύγχρονο προϊόν της ανθρώπινης γνώσης, αναγνωρίζονται και δεσμεύονται στην επιφάνεια των αιμοκυττάρων από άγνωστους μέχρις στιγμής υποδοχείς. Η κυτταροφαγία τους προωθείται μέσω ενεργοποίησης σηματοδοτικών μονοπατιών που περιλαμβάνουν την ενεργοποίηση των μορίων FAK, Src και MAP κινασών καθώς και με τη συμμετοχή του κυτταροσκελετού της ακτίνης και της τουμπουλίνης. Ο LPS αναγνωρίζεται και δεσμεύεται στην επιφάνεια των αιμοκυττάρων, ενεργοποιεί άγνωστους μέχρις στιγμής υποδοχείς και διαμέσου σηματοδοτικών μονοπατιών που περιλαμβάνουν τις Ras, ενεργοποιεί τις MAP κινάσες και το σύστημα της έκκρισης. Αν και ενεργοποιεί και τις τρεις MAP κινάσες, μόνο η ERK και η p38 απαιτούνται τόσο στη διαδικασία της έκκρισης, όσο και στη διαδικασία της ενδοκυττάρωσής του. Η FAK, αν και ενεργοποιείται από τον LPS, δεν εμπλέκεται στην διαδικασία της ενδοκυττάρωσής του. Τα παραπάνω δείχνουν ότι τα αιμοκύτταρα έχουν αναπτύξει διακριτούς μηχανισμούς για την κυτταροφαγία των παθογόνων, των μικρομορίων και των αβιοτικών παραγόντων, γεγονός που δείχνει την ικανότητα εξέλιξης των εντόμων έτσι ώστε να καλύπτουν τις ανάγκες της επιβίωσή τους.
Διερεύνηση αντιληπτικών αποκρίσεων σε μουσικά ερεθίσματα μέσω ανάλυσης ηλεκτροεγκεφαλογραφήματος με προηγμένες τεχνικές επεξεργασίας σήματος
Authors: Χατζηδημητρίου Στυλιανός
Published: August 2021

Σκοπός της διατριβής ήταν η διερεύνηση δύο πτυχών της μουσικής αντίληψης, η σχέση της μουσικής με την κίνηση και η ανίχνευση της μουσικής προτίμησης, μέσω ανάλυσης σημάτων ηλεκτροεγκεφαλογραφήματος (ΗΕΓ). Στο πρώτο μέρος διερευνήθηκε η ενεργοποίηση του αισθητικοκινητικού φλοιού μουσικών και μη μουσικών κατά τη διάρκεια οπτικοακουστικής διέγερσης, σχετικής με ορχηστρική εκτέλεση-διεύθυνση και με προγραμματική μουσική που αντανακλά κίνηση, μέσω κατάλληλων πειραματικών διαδικασιών. Ο βαθμός ενεργοποίησης του αισθητικοκινητικού φλοιού ανιχνεύθηκε μέσω της ποσοτικοποίησης της πολυπλοκότητας του ρυθμού μ του ΗΕΓ, με τον υπολογισμό της μορφοκλασματικής διάστασής του, ενώ έλαβε χώρα και μία ανάλυση συνάφειας χαρακτηριστικών των οπτικοακουστικών διεγέρσεων με τις αποκρίσεις των συμμετεχόντων, μέσω του λόγου συνάφειας. Βρέθηκε εντονότερη δραστηριότητα του αισθητικοκινητικού φλοιού των μουσικών κατά τη διάρκεια παθητικής ακρόασης τόσο ορχηστρικού εκτέλεσης, όσο και μουσικής που αντανακλούσε κίνηση μέσω της μεταβολής της δομής της, ενώ μουσικά χαρακτηριστικά των προαναφερθέντων διεγέρσεων βρέθηκαν να είναι πιο συναφή με τις αποκρίσεις των εκπαιδευμένων υποκειμένων. Οι παρατηρήσεις αυτές ερμηνεύτηκαν στο πλαίσιο της μουσικής εμπειρίας και εκπαίδευσης. Στις περιπτώσεις που παρουσιάζονταν παράλληλη με το εκάστοτε μουσικό απόσπασμα οπτική διέγερση παρατηρήθηκε μέσω της μορφοκλασματικής ανάλυσης, σε συνδυασμό με την ανάλυση συνάφειας, είτε εντονότερη ενεργοποίηση στην περίπτωση των μουσικών, είτε σύγκλιση των αποκρίσεων μεταξύ αυτών και των μη μουσικών ανάλογα με το αν το οπτικό ερέθισμα σχετίζονταν με κινήσεις που οδηγούν στην παραγωγή μουσικής ή όχι, αντίστοιχα. Το δεύτερο μέρος της διατριβής εστίασε στη διάκριση ηλεκτροφυσιολογικών αποκρίσεων (ΗΕΓ) ακροατών σε αρεστά και μη αρεστά μουσικά αποσπάσματα μέσω της συστηματικής μελέτης διαφόρων παραμέτρων που αφορούσαν τόσο στη νευροφυσιολογία, όσο και στη επεξεργασία σήματος και αναγνώρισης προτύπων. Τα δεδομένα ΗΕΓ λήφθηκαν μέσω κατάλληλης πειραματικής διαδικασίας, ενώ η μετέπειτα εξαγωγή χαρακτηριστικών βασίστηκε σε κατανομές χρόνου-συχνότητας των σημάτων. Σύμφωνα με τα αποτελέσματα, η υψηλότερη ακρίβεια ταξινόμησης (86.52%) επετεύχθη μέσω της εξαγωγής χαρακτηριστικών από τις συχνοτικές ζώνες β και γ του ΗΕΓ κατά τη συνολική διάρκεια της μουσικής ακρόασης. Επιπλέον, ανιχνεύθηκαν δύο διαστήματα στα οποία μεγιστοποιείται η απόδοση ταξινόμησης συναρτήσει του βαθμού εξοικείωσης με τα μουσικά αποσπάσματα διάρκειας 15 s, ήτοι 7.5-10.5 s για την περίπτωση μεγάλου βαθμού εξοικείωσης (91.02%) και 10-15 s για την περίπτωση μικρού βαθμού εξοικείωσης (87.10%). Τέλος, παρουσιάστηκαν τοπολογικές νευροφυσιολογικές συσχετίσεις αναφορικά με την εκδήλωση αποκρίσεων προτίμησης, οι οποίες εξήχθησαν με βάση τα χαρακτηριστικά του ΗΕΓ που οδήγησαν στα υψηλότερα ποσοστά ταξινόμησης.
Defeasible contextual reasoning in ambient intelligence
Authors: Μπικάκης Αντώνιος
Published: August 2021

Τα περιβάλλοντα Διάχυτης Νοημοσύνης αποτελούνται από διάφορες συσκευές οι οποίες συλλέγουν, επεξεργάζονται, αλλάζουν και διαμοιράζονται την διαθέσιμη πληροφορία περιβάλλοντος. Η ατελής γνώση για την πληροφορία περιβάλλοντος, η ανοικτή και δυναμική φύση των περιβαλλόντων Διάχυτης Νοημοσύνης, και τα ειδικά χαρακτηριστικά των εμπλεκόμενων συσκευών έχουν εισάγει νέα ερευνητικά προβλήματα στο πεδίο της Κατανεμημένης Αναιρέσιμης Συλλογιστικής, τα οποία δεν έχουν αντιμετωπιστεί επαρκώς από τα υπάρχοντα συστήματα Διάχυτης Νοημοσύνης. Η διατριβή αυτή προτείνει μία λύση που βασιζεται στο παράδειγμα των Συστημάτων Πολλαπλών Περιβαλλόντων (Multi-Context Systems), στα οποία η τοπική γνώση των εμπλεκόμενων πρακτόρων αναπαρίσταται ως θεωρίες κανόνων (contexts), και η ροή πληροφορίας μεταξύ των πρακτόρων επιτυγχάνεται με χρήση κανόνων συσχέτισης. Για τον χειρισμό της ατελούς γνώσης περιβάλλοντος, επεκτείνουμε τα Συστήματα Πολλαπλών Περιβαλλόντων με χαρακτηριστικά μη-μονότονων συλλογιστικών, όπως τοπικές αναιρέσιμες θεωρίες, αναιρέσιμους κανόνες συσχέτισης και μία σχέση προτίμησης που εφαρμόζεται πάνω στα πολλαπλά περιβάλλοντα. Πάνω από το μοντέλο αυτό, έχουμε αναπτύξει ένα σύστημα συλλογιστικής με χρήση επιχειρημάτων (arguments) που αξιοποιεί πληροφορία περιβάλλοντος και προτιμήσεων για την επίλυση ασυνεπειών που ενδέχεται να προκύψουν κατά τη διάδραση των λογικών πρακτόρων μέσω των κανόνων συσχέτισης. Επίσης παρέχουμε ένα λειτουργικό μοντέλο στη μορφή ενός κατανεμημένου αλγορίθμου για αποτίμηση επερωτήσεων, ο οποίος είναι ισοδύναμoς ως προς τα αποτελέσματά του με το σύστημα επιχειρημάτων, καθώς και τρεις διαφορετικές εκδοχές του αλγορίθμου, καθεμία από τις οποίες υλοποιεί μία διαφορετική στρατηγική για την επίλυση ασυνεπειών. Οι τέσσερεις στρατηγικές, οι οποίες κυρίως διαφέρουν στον τύπο και την έκταση της πληροφορίας που αξιοποιείται για την επίλυση ασυνεπειών, έχουν αξιολογηθεί σε ένα προσομειωμένο διομότιμο σύστημα, και έχουν υλοποιηθεί σε Λογικό Προγραμματισμό, σε τέσσερα διαφορετικά λογικά μετα-προγράμματα.
Ιωάννης Καρυοφύλλης (ci 1610-1692)
Authors: Χαλαστάνης Βασίλειος
Published: August 2021

Ἡ ἐκπονηθεῖσα ἐπὶ διδακτορίᾳ διατριβὴ γιὰ τὸν Ἰωάννη Καρυοφύλλη (ci.1610-1692), γνωστότερο ὡς μέγα λογοθέτη, εἶχε διπλὸ στόχο: α) νὰ ἐξακριβώσει ἂν ὁ τελευταῖος υἱοθέτησε καλβινικὲς ἀπόψεις καὶ β) ἂν εἶλκε τὴν καταγωγὴ ἐξ Ἀγράφων Εὐρυτανίας ἢ ὄχι. Γιὰ τὴν ἐπίτευξη τοῦ ὡς ἄνω στόχου καταβλήθηκε κάθε δυνατὴ προσπάθεια τῆς προσεγγίσεως τοῦ πηγαίου ὑλικοῦ καὶ τῆς συγκεντρώσεώς του μὲ ὅλα τὰ διαθέσιμα μηχανικά, ἠλεκτρονικὰ καὶ μεταφορικὰ μέσα (φίλμς, σι ντι, φωτοτυπίες, ἠλεκτρονικὴ ἀναζήτηση, ἐπιτόπιες προσωπικὲς ἐπισκέψεις). Ἀπὸ τὴν μακρόχρονη μελέτη τοῦ ἀνέκδοτου καὶ ἐκδεδομένου ὑλικοῦ, τὴν ἐνδελεχὴ ἐπανεξέταση ὅλων τῶν γεγονότων τοῦ βίου του, τὴν συστηματικὴ καταγραφὴ τοῦ διασωθέντος συγγραφικοῦ του ἔργου καὶ ἰδιαίτερα τοῦ θεολογικοῦ προέκυψαν ἐν περιλήψει τὰ ἀκόλουθα: α) τὸ ἐπώνυμο Καρυοφύλλης ἦταν οἰκογενειακὸ καὶ τὸ ἔφερε ἀπὸ τὴν περιοχὴ τῶν Ἀγράφων. β) Ἀποσαφηνίστηκε πλήρως ἡ δράση του στὴ διάρκεια τοῦ βίου του: διδασκαλία στὴν Πατριαρχικὴ Σχολή, ἀπουσία στὴ Βλαχία, ἐπάνοδος στὴν ΚΠολη, σχέση μὲ προσωπικότητες τῆς ἐποχῆς, συγκρούσεις καὶ διαμάχες ἰδίως στὸ ζήτημα τῆς μετουσιώσεως στὴ θεία Εὐχαριστία, σύνθεση συγγραφικοῦ ἔργου. γ) Στὸ ζήτημα τῆς μετουσιώσεως παρεξέκλινε ἀπὸ τὴν ὀρθόδοξη παράδοση, ἀρνούμενος τὸν ὅρο καὶ τὸ περιεχόμενο τοῦ ὅρου μετουσίωσις υἱοθετώντας καλβινικὲς ἀπόψεις.
Οργάνωση δικτύων πρωτοβάθμιας φροντίδας υγείας μέσα από το θεσμό της τοπικής αυτοδιοίκησης
Authors: Πιερράκος Γεώργιος
Published: August 2021

ΣΚΟΠΟΣ: Σκοπός της παρούσας μελέτης είναι αποτύπωση των παραγόντων για την επιλογή υπηρεσιών Πρωτοβάθμιας Φροντίδας Υγείας.ΥΛΙΚΟ ΚΑΙ ΜΕΘΟΔΟΣ: Το υλικό αποτέλεσαν 300 χρήστες υπηρεσιών των εξωτερικών ιατρείων 4 μεγάλων Νοσοκομείων της Αθήνας με μόνιμο τόπο κατοικίας εκτός Αθήνας. Η μεθοδολογία που ακολουθήθηκε ήταν οι προσωπικές συνεντεύξεις με τη βοήθεια ερωτηματολογίου με ερωτήσει κλειστού τύπου και συλλέχθηκαν 244 ερωτηματολόγια. Ως δειγματοληπτική μέθοδος χρησιμοποιήθηκε η στρωματοποιημένη τυχαία δειγματοληψία και η ανάλυση των δεδομένων έγινε με τη χρήση της περιγραφικής στατιστικής, την εφαρμογή στατιστικού ελέγχου υποθέσεων και γραμμική παλινδρόμηση.ΑΠΟΤΕΛΕΣΜΑΤΑ: Οι ερωτώμενοι βαθμολογούν με μικρό βαθμό το κέντρο υγείας στον τόπο μόνιμης κατοικίας τους (5,34 στη δεκάβαθμη κλίμακα) και με υψηλό τα εξωτερικά Ιατρεία των Νοσοκομείων της Αθήνας (8,23 στη δεκάβαθμη κλίμακα). Ως προς το μέγεθος της εξάρτησης του βαθμού αξιολόγησης στη γραμμική παλινδρόμηση (βλ. πίνακα 3), η θετικά ισχυρότερη αφορά την Απόσταση από τον τόπο κατοικίας. Αντίστοιχα οι αρνητικές ισχυρότερες κατά σειρά εξάρτησης είναι το Επίπεδο εκπαίδευσης και το Κόστος μεταφοράς στην Αθήνα. ΣΥΜΠΕΡΑΣΜΑΤΑ: Υπάρχει ισχυρή ένδειξη για προβληματική λειτουργία του συστήματος ΠΦΥ στις αγροτικές και ημιαστικές περιοχές, με αποτέλεσμα την επιβάρυνση του τομέα της Δευτεροβάθμιας και Τριτοβάθμιας περίθαλψης. Θα ήταν ενδιαφέρον να εξεταστεί η ενεργός συμμετοχής της Τοπικής Αυτοδιοίκησης στην δημιουργία αποτελεσματικού δικτύου Πρωτοβάθμιας Φροντίδας Υγείας συμβατό με την ολιστική αντιμετώπιση της έννοιας της υγείας.
Ικανότητα αναγνώρισης μαθητών με κινητική αδεξιότητα από καθηγητές φυσικής αγωγής, δάσκαλους και γονείς
Authors: Κυπαρίσσης Μιχαήλ
Published: August 2021

Ο όρος κινητική αδεξιότητα αναφέρεται στα προβλήματα στην κίνηση που δενοφείλονται σε νευρολογικές, διανοητικές ή παθολογικές και ανατομικές αιτίες.Η ακριβής και συστηματική ανίχνευση των παιδιών με κινητικά προβλήματαεξαρτάται από την ύπαρξη αποδοτικών οργάνων αξιολόγησης διαθέσιμα για χρήσηαπό τους εκπαιδευτικούς και τους γονείς. Τα ερωτηματολόγια μπορούν ναπροσφέρουν μία πρώτη εντύπωση για το επίπεδο της κινητικής κατάστασης τουπαιδιού (Schoemaker, Smits-Engelsman & Jongmans, 2003). Τα κινητικά τεστ,εξάλλου, κριτικάρονται πολλές φορές για το γεγονός ότι κοστίζουν ακριβά, απαιτούνπολύ χρόνο για την εφαρμογή τους και έχουν περιορισμένη χρησιμότητα στονσχεδιασμό προγραμμάτων παρέμβασης (Piek & Edwards, 1997, Schoemaker et al.,2003).Ένα από τα πιο δημοφιλή τεστ που χρησιμοποιείται στις έρευνες για τα παιδιά μεΑΔΣ, είναι το Movement Assessment Battery for children (MABC, Henderson &Sugden, 1992). Το συγκεκριμένο όργανο αποτελείται από δύο μέρη: (1) ένα κινητικότεστ και (2) το ερωτηματολόγιο Movement Assessment Battery for ChildrenChecklist (MABCC).Στην παρούσα έρευνα, ελέγχθηκε ο βαθμός στον οποίο οι καθηγητές φυσικήςαγωγής, οι δάσκαλοι και οι γονείς ανταποκρίνονται σωστά στο ερωτηματολόγιοMABCC. Συγκεκριμένα, διερευνήθηκαν (1) οι κύριες παράμετροι εγκυρότητας τουερωτηματολογίου και (2) σε ποιο βαθμό το ερωτηματολόγιο έχει την δυνατότητα ναδιακρίνει τα παιδιά με κινητικά προβλήματα από τα παιδιά που δεν παρουσιάζουνπρόβλημα στην κίνηση. Τριακόσια τριάντα παιδιά έλαβαν μέρος στην έρευνα. Κάθεπαιδί αξιολογήθηκε μέσω του ερωτηματολογίου από τον καθηγητή φυσικής αγωγής,τον δάσκαλο και τον γονέα του. Κατόπιν, το κινητικό τεστ MABC εφαρμόστηκε σεόλα τα παιδιά.Η διερεύνηση της σχέσης μεταξύ των επιδόσεων στο ερωτηματολόγιο και στοκινητικό τεστ κατέδειξε ότι οι εκπαιδευτικοί και οι γονείς έχουν χαμηλή ικανότητααναγνώρισης παιδιών με κινητικά προβλήματα. Η ειδικότητα του ερωτηματολογίουωστόσο, ήταν επαρκώς υψηλή για τους εκπαιδευτικούς φανερώνοντας ότι έχουν τηνικανότητα να αναγνωρίζουν τα παιδιά χωρίς κινητικά προβλήματα. Ο διαχωρισμόςτων ερωτήσεων σε τέσσερις τομείς δεν επιβεβαιώθηκε από την παραγοντικήανάλυση.Συμπερασματικά, για τη σωστή ανίχνευση των παιδιών με ΑΔΣ, δεν αρκεί ηανίχνευση μέσω του ερωτηματολογίου M-ABC Checklist. Το κινητικό τεστ M-ABCχρειάζεται ακολούθως να εφαρμοστεί για να επιβεβαιωθεί η διάγνωση.
Επαγγελματική εξουθένωση και επαγγελματική ικανοποίηση εκπαιδευτικών
Authors: Αμαραντίδου Σταυρούλα
Published: August 2021

Σκοπός της παρούσας έρευνας ήταν η διερεύνηση της σχέσης της επαγγελματικής εξουθένωσης και ικανοποίησης και ειδικότερα η σχέση αιτίας – αιτιατού στο χώρο της εκπαίδευσης, μέσα σε δυο διαφορετικές χρονικές στιγμές της σχολικής χρονιάς, τον Οκτώβριο και Μάιο. Ακόμη μελετήθηκε η επίδραση των οργανωσιακών μεταβλητών (ασάφειας ρόλου, σύγκρουσης ρόλου, ασφάλειας στην εργασία, αυτονομίας, διαχείρισης χρόνου) στην εμφάνιση συμπτωμάτων εξουθένωσης αλλά και στην ικανοποίηση των εκπαιδευτικών στον εργασιακό τους χώρο. Στην έρευνα συμμετείχαν 490 καθηγητές φυσικής αγωγής πρωτοβάθμιας και δευτεροβάθμιας εκπαίδευσης από πέντε νομούς της χώρας (Δράμας, Καβάλας, Σερρών, Κιλκίς, Κοζάνης). Οι συμμετέχοντες συμπλήρωσαν μία σειρά από ερωτηματολόγια τα οποία αξιολογούσαν: την επαγγελματική ικανοποίηση, την επαγγελματική εξουθένωση που βιώνουν οι εκπαιδευτικοί και τις οργανωσιακές μεταβλητές. Από τις διαστάσεις της εξουθένωσης η ‘συναισθηματική εξάντληση’ οδηγεί σε μείωση της επαγγελματικής ικανοποίησης ως προς τη διάσταση ‘φύση της εργασίας’, χωρίς να ισχύει το αντίστροφο. Ο παράγοντας ‘φύση της εργασίας’ οδηγεί σε αυξημένο αίσθημα ‘προσωπικής επίτευξης’, χωρίς να ισχύει το αντίστροφο. Η επίδραση των οργανωσιακών μεταβλητών στις διαστάσεις της εξουθένωσης και ικανοποίησης επιβεβαιώθηκε μεταξύ της ασάφειας ρόλων και της ‘προσωπικής επίτευξης’, της σύγκρουσης ρόλων με τις διαστάσεις της ικανοποίησης ‘φύση της εργασίας’, ‘προϊστάμενος’, ‘οργανισμός ως σύνολο’, της αυτονομίας με τη διάσταση ‘οργανισμός ως σύνολο’ και τη ‘συναισθηματική εξάντληση’ και τέλος της ασφάλειας της εργασίας με τη ‘συναισθηματική εξάντληση’ και την αποπροσωποποίηση. Τα αποτελέσματα έδειξαν ότι οι καθηγητές φυσικής αγωγής βιώνουν χαμηλά επίπεδα εξουθένωσης και είναι ιδιαίτερα ικανοποιημένοι με το επάγγελμα τους.
Άσκηση και αγωγή υγείας στο σχολείο
Authors: Δημητρίου Ελένη
Published: August 2021

Σκοπός της παρούσας διατριβής ήταν η σχεδίαση, η εφαρμογή και η αξιολόγηση ενός προγράμματος πρόληψης του καπνίσματος και προαγωγής της άσκησης για μαθητές γυμνασίου, που θα μπορεί να εφαρμόζεται στη διάρκεια του μαθήματος της Φυσικής Αγωγής (ΦΑ). Αρχικά διερευνήθηκαν οι απόψεις των εκπαιδευτικών ΦΑ σχετικά με τη συνήθεια του καπνίσματος στους μαθητές-τριες. Διαπιστώθηκε ότι οι εκπαιδευτικοί θεωρούν σοβαρό πρόβλημα το κάπνισμα, το μάθημά τους κατάλληλο για ευαισθητοποίηση σε θέματα αγωγής υγείας και ότι θα μπορούσαν οι ίδιοι να υλοποιούν τέτοιου είδους προγράμματα. Στη συνέχεια μελετήθηκε η επίδραση της αυτοαποτελεσματικότητας των μαθητών για αποχή από το κάπνισμα. Σχετικό ερωτηματολόγιο, που προσαρμόστηκε στην ελληνική γλώσσα, συμπληρώθηκε από 536 μαθητές –τριες λυκείου και έδειξε ότι οι κύριοι παράγοντες που συμβάλλουν στην υιοθέτηση της ανθυγιεινής αυτής συμπεριφοράς είναι: η συνήθεια, οι φίλοι και τα αρνητικά συναισθήματα. Μετά σχεδιάστηκε, εφαρμόστηκε και αξιολογήθηκε το νέο πρόγραμμα πρόληψης του καπνίσματος. Έμφαση στην έκδοση αυτού του προγράμματος δόθηκε στην αυτοαποτελεσματικότητα των μαθητών και σε κινητικά παιγνίδια ευαισθητοποίησης με μηνύματα κατά του καπνίσματος και υπέρ της άσκησης. Συμμετείχαν συνολικά 205 μαθητές-τριες της Β’ γυμνασίου οι οποίοι χωρίστηκαν σε τρεις ομάδες. Η 1η πειραματική εφάρμοζε το νέο πρόγραμμα πρόληψης στη διάρκεια του μαθήματος της ΦΑ, η 2η πειραματική εφάρμοζε το υπάρχον πρόγραμμα «Δεν καπνίζω, γυμνάζομαι» του Εργαστηρίου Ψυχολογίας της Άσκησης και Ποιότητας Ζωής μέσα στην αίθουσα του σχολείου ως μάθημα Αγωγής Υγείας και η ομάδα ελέγχου παρακολουθούσε το τυπικό μάθημα της ΦΑ. Τα αποτελέσματα έδειξαν ότι οι συμμετέχοντες στην 1η και τη 2η πειραματική ομάδα βελτίωσαν τις γνώσεις τους σχετικά με τις επιπτώσεις του καπνίσματος και ισχυροποίησαν τη στάση τους εναντίον του καπνίσματος. Οι μαθητές –τριες που συμμετείχαν στην 1η πειραματική και στην ομάδα ελέγχου αύξησαν τη συμμετοχή τους στη φυσική δραστηριότητα. Οι μαθητές-τριες που συμμετείχαν στην 1η πειραματική ομάδα θεώρησαν το πρόγραμμα ευχάριστο και διασκεδαστικό και διατήρησαν τις γνώσεις τους, τη στάση τους και τη συμπεριφορά κατά του καπνίσματος και έξι μήνες μετά το τέλος της παρέμβασης. Επίσης επιβεβαιώθηκε η προτίμηση των μαθητών-τριών για το πρόγραμμα με τα παιχνίδια ευαισθητοποίησης. Συνολικά η παρούσα μελέτη υποστηρίζει ότι το προτεινόμενο πρόγραμμα πρόληψης είναι ένα εύχρηστο και αποτελεσματικό εργαλείο στα χέρια των εκπαιδευτικών ΦΑ.
Η αξιολόγηση της αποτελεσματικότητας της διοίκησης οργάνωσης ποδοσφαιρικών εγκαταστάσεων στην Ελλάδα σε σχέση με την ποιότητα, την ικανοποίηση και την αξία υπηρεσιών θεατών
Authors: Θαμνόπουλος Ιωάννης
Published: August 2021

Η παρούσα έρευνα είχε σκοπό να αξιολογήσει τη διοίκηση των ποδοσφαιρικών εγκαταστάσεων, μέσα από την ποιότητα υπηρεσιών, την ικανοποίηση και την αξία. Επίσης εξέτασε τη δυνατότητα πρόβλεψης των προθέσεων συμπεριφοράς των θεατών από τους παραπάνω παράγοντες. Ακόμη, ερευνήθηκαν πιθανές διαφορές ανάμεσα σε φιλάθλους διαφορετικής συχνότητας συμμετοχής, ως προς τις αντιλήψεις τους για τους διερευνώμενους παράγοντες. Στην έρευνα πήραν μέρος 925 φίλαθλοι από έξι ομάδες της ελληνικής Super league και συμπλήρωσαν ένα διμερές ερωτηματολόγιο που αξιολογούσε: α) την ποιότητα, την ικανοποίηση και τις προθέσεις των θεατών και β) την αξία. Η διανομή και συγκέντρωση των ερωτηματολογίων έγινε στις κερκίδες πριν την έναρξη των αγώνων. Έγινε στρωσιγενής δειγματοληψία, τα ερωτηματολόγια μοιράστηκαν τυχαία και συμπληρώθηκαν εθελοντικά. Αρχικά, διενεργήθηκε διερευνητική παραγοντική ανάλυση για το μέρος της αξίας, που ανέδειξε τους παράγοντες, «θυσίες» και «αξία σε σχέση με τα χρήματα». Μετά, έγινε επιβεβαιωτική παραγοντική ανάλυση για όλους τους παράγοντες, που έδειξε πολύ καλή προσαρμογή του μοντέλου και ανέδειξε ως παράγοντες την ποιότητα, την ικανοποίηση, την αξία, και τις προθέσεις προφορικής επικοινωνίας και επανάληψης αγοράς. Κατόπιν, έγιναν αναλύσεις παλινδρόμησης που έδειξαν ότι οι τρεις διερευνώμενοι παράγοντες, επηρεάζουν σημαντικά τις προθέσεις των θεατών. Τέλος, η ανάλυση διακύμανσης έδειξε ότι οι λιγότερο συχνοί χρήστες έχουν διαφορετικές προθέσεις και αντιλήψεις για την ποιότητα, την ικανοποίηση και την αξία, συγκριτικά με τους πολύ συχνούς χρήστες. Συμπεραίνεται ότι πρέπει να υιοθετηθεί μια νέα αντίληψη για τις σύγχρονες ανάγκες των πελατών, που να εστιάζει στην παροχή ποιοτικών υπηρεσιών, ικανοποίησης και αξίας. Προτείνεται η επικέντρωση του μάνατζμεντ στους λιγότερο συχνούς χρήστες με στρατηγικές, που θα βελτιώσουν τις αντιλήψεις τους για την ποιότητα, την ικανοποίηση και την αξία, ώστε να αυξηθεί η συχνότητα συμμετοχής τους.
Συγκριτική μελέτη προγραμμάτων θεραπευτικής άσκησης σε ασθενείς με χρόνιο αυχενικό πόνο
Authors: Μισαηλίδου Βικτωρία
Published: August 2021

Σκοπός της παρούσας ερευνητικής μελέτης ήταν να διερευνηθεί η επίδραση τριών προγραμμάτων θεραπευτικής άσκησης στην αίσθηση πόνου, στη λειτουργική ικανότητα, στην αποφυγή λόγω φόβου, στην ποιότητα ζωής, στο εύρος κίνησης της αυχενικής μοίρας της Σ.Σ., στην αντοχή των καμπτήρων και εκτεινόντων μυών της αυχενικής μοίρας της Σ.Σ. και στην αναπνευστική λειτουργία σε ασθενείς με χρόνιο αυχενικό πόνο. Στην έρευνα έλαβαν μέρος 60 ασθενείς με χρόνιο αυχενικό πόνο οι οποίοι χωρίστηκαν σε τρεις ομάδες των 20 ατόμων. Στην πρώτη ομάδα έγινε αξιολόγηση και εφαρμόστηκε θεραπεία σύμφωνα με τις αρχές της μεθόδου McKenzie, στη δεύτερη ομάδα έγινε αξιολόγηση και εφαρμόστηκε θεραπεία με ένα εξελικτικό πρόγραμμα ασκήσεων διάτασης, ενδυνάμωσης, αντοχής και ιδιοδεκτικότητας και στην τρίτη ομάδα έγινε εφαρμογή αναπνευστικών ασκήσεων και τεχνικών χαλάρωσης. Όλοι οι συμμετέχοντες έλαβαν 12 συνεδρίες σε διάστημα 4-6 εβδομάδων ενώ οι μετρήσεις πραγματοποιήθηκαν πριν από την έναρξη και μετά την ολοκλήρωση της θεραπευτικής παρέμβασης. Για την αξιολόγηση της αίσθησης πόνου χρησιμοποιήθηκε το ερωτηματολόγιο McGill Pain Questionnaire – short form (SF-MPQ), της λειτουργικής ικανότητας το Neck Disability Index (NDI), της αποφυγής λόγω φόβου το Fear Avoidance Beliefs Questionnaire (FABQ) και για την ποιότητα ζωής το SF-36 Health Survey. Το εύρος κίνησης μετρήθηκε με ειδικό γωνιόμετρο κεφαλής Cervical Range of Motion Instrument(CROM), η αντοχή των καμπτήρων και εκτεινόντων μυών με χρονόμετρο χειρός και η αναπνευστική λειτουργία με φορητό σπιρόμετρο. Σύμφωνα με τα αποτελέσματα διαπιστώθηκε στατιστικά σημαντική βελτίωση στην αίσθηση πόνου, στη λειτουργική ικανότητα, στην αποφυγή λόγω φόβου, στην ποιότητα ζωής, στο εύρος κίνησης της αυχενικής μοίρας της Σ.Σ., στην αντοχή των καμπτήρων και εκτεινόντων μυών της αυχενικής μοίρας της Σ.Σ. και στην αναπνευστική λειτουργία μετά την εφαρμογή των θεραπευτικών προγραμμάτων και στις τρεις πειραματικές ομάδες με διαφοροποιήσεις στα ποσοστά βελτίωσης της κάθε ομάδας. Η ομάδα McKenzie, παρουσίασε τη μεγαλύτερη βελτίωση στον πόνο, στη λειτουργική ικανότητα , στην έκταση της αυχενικής μοίρας και στην αντοχή των καμπτήρων και εκτεινόντων μυών του αυχένα. Η ομάδα ενδυνάμωσης παρουσίασε τη μεγαλύτερη βελτίωση στην αποφυγή λόγω φόβου, στην ποιότητα ζωής, και στην κάμψη και στροφές της αυχενικής μοίρας ενώ η ομάδα των αναπνευστικών ασκήσεων παρουσίασε τη μεγαλύτερη βελτίωση στην αναπνευστική λειτουργία. Όλα τα θεραπευτικά προγράμματα είχαν θετικά αποτελέσματα αλλά κάποια κλινικά χαρακτηριστικά των ασθενών φαίνεται ότι ανταποκρίνονται καλύτερα σε συγκεκριμένους τύπους θεραπείας. Προτείνεται έρευνα που να ταξινομεί τους ασθενείς με χρόνιο αυχενικό πόνο σε υποομάδες με κοινά κλινικά χαρακτηριστικά με σκοπό να διερευνηθεί αν η ταξινόμηση αυτή βοηθάει στην βελτίωση του θεραπευτικού αποτελέσματος.
Ασκησιογενής μυϊκός τραυματισμός και οξειδωτικό στρές
Authors: Μιχαηλίδης Ιωάννης
Published: August 2021

Σκοπός: Σκοπός της μελέτης ήταν η μεταβολή της οξειδοαναγωγικής κατάστασης στομυϊκό ιστό μέσω της χορήγησης NAC, μετά από ασκησιογενή μυϊκό τραυματισμό και ηεξέταση των επιπτώσεων αυτής της μεταβολής στη λειτουργική κατάσταση του μυ, στηνεκδήλωση της φλεγμονής και στην πρωτεϊνική έκφραση των βασικότερων πρωτεϊνών πουχαρακτηρίζουν τον κύκλο της ασκησιογενούς φλεγμονής του μυϊκού κυττάρου. Μέθοδος:Δέκα απροπόνητοι άντρες εκτέλεσαν δυο πειραματικές συνθήκες όπου στη μια λάμβανανNAC και στην άλλη Placebo. Η κάθε συνθήκη έγινε σε διαφορετικό πόδι καιπραγματοποιήθηκαν 300 έκκεντρες μυϊκές συστολές σε ισοκινητικό δυναμόμετρο.Δείγματα αίματος λήφθηκαν πριν και αμέσως μετά την άσκηση καθώς και στις 2h, 1d, 2d,3d, 4d, 5d, 6d, 7d και 8d μετά την άσκηση. Στα ίδια χρονικά σημεία έγινε εκτίμηση τηςαπόδοσης και του μυϊκού τραυματισμού. Μυϊκές βιοψίες λήφθηκαν πριν την άσκηση, στις2h, στις 2d και στις 8d μετά την άσκηση. Δείκτες που μετρήθηκαν: Για τηνοξειδοαναγωγική κατάσταση στον μυ η GSH, η GSSG και ο λόγος τους GSH/GSSG. Γιατο οξειδωτικό στρες στο μυ τα TBARS και τα PC. Για τη μυϊκή απόδοση στις 60ο/sec ημέγιστη ροπή, η σχετική μέγιστη ροπή, η μέση ροπή και η σχετική μέση ροπή. Για τονμυϊκό τραυματισμό τα DOMS, το KJRM και η CK. Για τη φλεγμονή τα WBC, η CRP, ηIL-1β, η IL-6, η IL-10, ο ICAM-1, ο VCAM-1, η Σελεκτίνη P, η Σελεκτίνη E και ηδιείσδυση των μακροφάγων στο μυϊκό ιστό. Για τα μεταγωγικά μονοπάτια ηφωσφορυλίωση των πρωτεϊνών p-PKB, p-mTOR, p-p70S6k, MyoD, p38, p-NF-kB, prpS6,TNF-a. Αποτελέσματα: Η NAC μετέβαλε την οξειδοαναγωγική κατάσταση στο μυκαι τον προστάτεψε από το οξειδωτικό στρες. Στη συνθήκη NAC εμφανίστηκε μικρότερηπτώση της απόδοσης αλλά και καθυστερημένη επαναφορά της. Στους δείκτες μυϊκούτραυματισμού μόνο η CK περιορίστηκε μετά τη λήψη της NAC. Οι περισσότεροι δείκτεςφλεγμονής φάνηκε να περιορίζονται με τη λήψη του αντιοξειδωτικού. Τέλος η NACφάνηκε να επιδρά αρνητικά στα μεταγωγικά μονοπάτια που σχετίζονται με την επούλωσητου μυ. Συμπέρασμα: Η NAC μπορεί να περιορίσει την εμφάνιση της φλεγμονής ωστόσο θα καθυστερήσει την επαναφορά της απόδοσης καιενδεχομένως την επούλωση του μυϊκού ιστού.
Επίδραση διδασκαλίας δεξιοτήτων ζωής με βάση τη διδακτική ύλη της φυσικής αγωγής Α' Γυμνασίου και η σημασία της ακρίβειας εφαρμογής της παρέμβασης
Authors: Σίμου Θεοφάνης
Published: August 2021

Ο σκοπός της παρούσας διατριβής ήταν διττός. Πρώτον, εξετάστηκε η επίδραση μιας παρέμβασης δεξιοτήτων ζωής που σχεδιάστηκε με βάση τη διδακτική ύλη της φυσικής αγωγής (ΦΑ) Α’ γυμνασίου. Δεύτερον, αξιολογήθηκε ο βαθμός στον οποίο η παρέμβαση εφαρμόστηκε όπως είχε αρχικά σχεδιαστεί και διερευνήθηκε η επίδραση της ακρίβειας εφαρμογής της (ΑΚΕΦ) στα αποτελέσματα. Διενεργήθηκε μία φαινομενικά πειραματική έρευνα, κατά την οποία 725 μαθητές της Α’ τάξης 16 γυμνασίων της Θεσσαλονίκης κατανεμήθηκαν τυχαία στην πειραματική ομάδα Α (n = 205), την πειραματική ομάδα Β (n = 262) και την ομάδα ελέγχου (n = 258). Η πειραματική ομάδα Β εφάρμοσε 24 μαθήματα του βιβλίου ΦΑ της Α’ Γυμνασίου με σκοπό την εφαρμογή δεξιοτήτων ζωής στο μάθημα ΦΑ (καθορισμός στόχων, επίλυση προβλημάτων, θετική σκέψη, συνεργασία). Η πειραματική ομάδα Α εφάρμοσε 24 εμπλουτισμένα μαθήματα που σχεδιάστηκαν με βάση το Πολυδιάστατο Μοντέλο Στόχων (Papaioannou, 1999) με σκοπό τη μεταφορά των δεξιοτήτων ζωής σε πολλούς χώρους της ζωής των μαθητών. Από τα αποτελέσματα των τελικών μετρήσεων φάνηκε πως η πειραματική ομάδα Β υπερείχε από την ομάδα ελέγχου στις 5 από τις 24 μεταβλητές (στον προσωπικό προσανατολισμό για προστασία του εγώ στο επίπεδο χώρου της ΦΑ, στην αντιλαμβανόμενη ικανότητα για επίλυση προβλημάτων, στις κοινωνικές δεξιότητες της συνεργασίας και ενσυναίσθησης και στις γνώσεις γύρω από τις δεξιότητες ζωής). Η πειραματική ομάδα Α υπερείχε από την ομάδα ελέγχου στις 11 από τις 24 μεταβλητές (στην αντιλαμβανόμενη έμφαση του καθηγητή ΦΑ και στους προσωπικούς προσανατολισμούς για ενίσχυση και προστασία του εγώ στο επίπεδο χώρου της ΦΑ και στο γενικό ανώτερο επίπεδο της ζωής, στην αντιλαμβανόμενη ικανότητα για επίλυση προβλημάτων και θετική σκέψη, σε δύο τεστ φυσικής κατάστασης και στις γνώσεις γύρω από τις δεξιότητες ζωής). Ως προς την ΑΚΕΦ αποδείχτηκε πως είχε αξιοσημείωτη επίδραση στα αποτελέσματα, αφού το μέγεθος της επίδρασής τους (effect sizes) ήταν υψηλότερο στις ομάδες υψηλής ΑΚΕΦ και μηδενικό ή χαμηλότερο στις ομάδες χαμηλής ΑΚΕΦ. Το συμπέρασμα που προέκυψε από την παρούσα διατριβή ήταν πως σε παρεμβατικά προγράμματα, στα οποία η διδασκαλία δεξιοτήτων ζωής περιορίζεται στα στενά όρια του μαθήματος της ΦΑ, τα αποτελέσματα μπορεί να μην είναι τόσο ισχυρά. Αντιθέτως, φαίνεται πως παρεμβάσεις που αντιμετωπίζουν τη μάθηση σαν μία ολιστική διαδικασία που λαμβάνει χώρα σε πολλούς χώρους της ζωής των μαθητών, έχουν περισσότερες πιθανότητες να πετύχουν τα προσδοκώμενα αποτελέσματα.
Η επίδραση του μυϊκού τραυματισμού στα εμβιομηχανικά χαρακτηριστικά της βάδισης και του τρεξίματος
Authors: Τσαταλάς Θεμιστοκλής
Published: August 2021

Οι σκοποί της διατριβής ήταν: α) η κατανόηση των μηχανισμών που εμπλέκονται στην επίδραση του μυϊκού τραυματισμού στην εμβιομηχανική της βάδισης, β) η μελέτη της επίδρασης του μυϊκού τραυματισμού στην εμβιομηχανική της βάδισης και του τρεξίματος σε διαφορετικές ταχύτητες και γ) η σύγκριση της επίδρασης του μυϊκού τραυματισμού στην εμβιομηχανική της βάδισης και του τρεξίματος στην ίδια ταχύτητα (ταχύτητα μετάβασης βάδισης-τρεξίματος). Στη μελέτη συμμετείχαν εθελοντικά 20 ελεύθερα αθλούμενες ενήλικες γυναίκες ηλικίας 20-30 ετών. Ο μυϊκός τραυματισμός προκλήθηκε με πλειομετρική άσκηση των εκτεινόντων και καμπτήρων μυών του γόνατος και των δύο άκρων σε ισοκινητικό δυναμόμετρο και προσδιορίστηκε για ένα διάστημα 72 ωρών, με βάση τους δείκτες της μέγιστης ισομετρικής ροπής, του καθυστερημένου μυϊκού πόνου και των επιπέδων της κρεατινικής κίνησης στο αίμα. Η αξιολόγηση των εμβιομηχανικών παραμέτρων της βάδισης και του τρεξίματος πραγματοποιήθηκε 24 ώρες πριν και 48 ώρες μετά την πλειομετρική άσκηση. Σημαντικές μεταβολές παρατηρήθηκαν 48 ώρες μετά την πλειομετρική άσκηση τόσο στη δοκιμασία του περπατήματος στο διάδρομο βάδισης όσο και στις δοκιμασίες της βάδισης και του τρεξίματος στο δαπεδοεργόμετρο. Οι μεταβολές αυτές εστιάστηκαν στις χωρο-χρονικές παραμέτρους και στην εμβιομηχανική της άρθρωσης του γόνατος. Συμπερασματικά, από τη μελέτη των αποτελεσμάτων φάνηκε ότι η επίδραση της πλειομετρικής άσκησης και του επακόλουθου μυϊκού τραυματισμού στην εμβιομηχανική της ανθρώπινης μετακίνησης αντιμετωπίστηκε με ανάπτυξη «στρατηγικών» αποφυγής του μυϊκού πόνου, μείωσης της αστάθειας και αντιστάθμισης της μειωμένης λειτουργικής ικανότητας παραγωγής δύναμης των μυϊκών ομάδων που υπέστησαν μυϊκή βλάβη. Με γνώμονα αυτές τις «στρατηγικές», οι εξεταζόμενες διαφοροποίησαν τα εμβιομηχανικά πρότυπα της κίνησής τους ανάλογα με την ταχύτητα τόσο στη βάδιση όσο και στο τρέξιμο. Τέλος, διαφοροποίηση σημειώθηκε στην επίδραση της πλειομετρικής άσκησης ανάλογα με τον τύπο μετακίνησης στην ίδια ταχύτητα.
Η επίδραση διαφορετικών μεθόδων εξάσκησης αντιληπτικών ικανοτήτων στην απόκτηση αντιληπτικής εμπειρογνωμοσύνης στην αντιπτέριση
Authors: Βότσης Εύανδρος
Published: August 2021

Σκοπός της έρευνας ήταν να εξετάσει την επίδραση της έκδηλης και άδηλης μορφής μάθησης στην απόκτηση αντιληπτικής εμπειρογνωμοσύνης σε υψηλής και χαμηλής πολυπλοκότητας φάσεις παιχνιδιού στην αντιπτέριση σε αρχάρια άτομα. Το δείγμα αποτέλεσαν 80 φοιτητές του Α.Π.Θ. και χωρίστηκαν τυχαία σε 4 ομάδες (έκδηλη, άδηλη, ψευδό-πειραματική, ελέγχου). Οι τρεις ομάδες ακολούθησαν πρόγραμμα εξάσκησης αντιληπτικών ικανοτήτων διάρκειας 12 προπονητικών μονάδων. Πραγματοποιήθηκε αρχική, τελική και μέτρηση διατήρησης. Αξιολογήθηκαν τρεις αντιληπτικές ικανότητες: α) ικανότητα πρόβλεψης, β) ικανότητα λήψης απόφασης και γ) επιλεκτική προσοχή με εργαστηριακά τεστ σε προσομοιωμένες συνθήκες. Οι εξαρτημένες μεταβλητές ήταν η ορθότητα της απάντησης και ο χρόνος αντίδρασης με απόκριση των άνω και κάτω άκρων, ενώ για την επιλεκτική προσοχή αξιολογήθηκε μόνο η ορθότητα της απάντησης. Πραγματοποιήθηκε μικτή παραγοντική ανάλυση διακύμανσης three way Anova (4 ομάδες Χ 2 πολυπλοκότητα συνθήκης Χ 3 μετρήσεις) με επαναλαμβανόμενες μετρήσεις στον τελευταίο παράγοντα. Από τα αποτελέσματα φάνηκε ότι οι τρεις πειραματικές ομάδες στη διάρκεια του χρόνου βελτιώθηκαν στην ικανότητα πρόβλεψης και στην ικανότητα λήψης απόφασης σε συνθήκη παιχνιδιού χαμηλής πολυπλοκότητας σε σύγκριση με την ομάδα ελέγχου. Η αύξηση της πολυπλοκότητας των επιλογών απάντησης, οδήγησε στην βελτίωση της έκδηλης μάθησης όσο αφορά στην ορθότητα της απάντησης μεταξύ των περιόδων μέτρησης και μεταξύ των ομάδων. Η επιλεκτική προσοχή βελτιώθηκε και στις τρεις πειραματικές ομάδες μόνο σε ερωτήσεις με περιεχόμενο σχετικό με το άθλημα. Συμπερασματικά, φάνηκε ότι σε συνθήκες χαμηλής πολυπλοκότητας οι διαφορετικοί μέθοδοι εξάσκησης βελτίωσαν τις αντιληπτικές ικανότητες μέσω διαφορετικών οδών μάθησης, της έκδηλης ή άδηλης μορφής. Σε συνθήκες υψηλής πολυπλοκότητας, η χρησιμότητα των πληροφοριών ήταν σημαντική αφού η ομάδα της έκδηλης μάθησης ήταν καλύτερη. Η χρήση των λεκτικών οδηγιών μέσω της καθοδηγούμενης ανακάλυψης βοήθησε να εστιάσουν την προσοχή τους στις ποιοτικά πλούσιες πληροφορίες για ορθότερη και γρηγορότερη απάντηση.
Άσκηση και ασθματικό παιδί
Authors: Μπισκανάκη Φανή
Published: August 2021

Το άσθμα είναι μια διαταραχή του αναπνευστικού συστήματος από την οποία υπολογίζεται ότι πάσχει το 2%-4% του πληθυσμού. Στην έρευνα συμμετείχαν 1120 μαθητές γυμνασίων και λυκείων των νομών Άρτας και Πρέβεζας. Η συλλογή δεδομένων έγινε με χρήση ερωτηματολογίων που συμπληρώθηκαν από τους γονείς, τους ιατρούς και τα ίδια τα παιδιά. Στη στατιστική επεξεργασία χρησιμοποιήθηκαν οι δοκιμασίες t,x^(2) ανάλυση διασποράς(ANOVA). Σκοπός της έρευνας ήταν να αξιολογηθεί ο ρόλος της άσκησης στη ζωή των ασθματικών κοριτσιών και αγοριών ηλικίας 8-16 ετών, ως αναφορά τα αποτελέσματα είναι πολύ σημαντικό ποσοστό των ασθματικών παιδιών απέχει από δραστηριότητες που σχετίζονται με την άσκηση στο σχολείο, στο σπίτι και στους χώρους ψυχαγωγίας. Κατ'αναλογία, μεγαλύτερο ποσοστό αγοριών συμμετέχει σε αθλητικούς συλλόγους απ' ότι κοριτσιών. Μικρότερο ποσοστό ασθματικών παιδιών ηλικίας 8-11 ετών συμμετέχει στις σχολικές αθλητικές ομάδες και σε αθλητικούς συλλόγους σε σχέση με τα παιδιά ηλικίας 12-16 ετών. Τα ασθματικά αγόρια ηλικίας 8-11 ετών ασκούνται περισσότερο σε σύγκριση με τα ασθματικά κορίτσια. Συμπερασματικά λοιπόν η δυνατότητα των ασθματικών παιδιών να συμμετέχουν σε ευχάριστες φυσικές δραστηριότητες φαίνεται να σχετίζεται θετικά με τη συνολικά ποιότητα της ζωή τους. Η υψηλή φυσική δραστηριότητα μεγάλωνε την πιθανότητα ένα παιδί να πάθει ασθματική κρίση όμως συνέχιζαν να ασκούνται.
Εμβιομηχανική ανάλυση βάδισης και στροφής σε ασκούμενους μετά τη χειρουργική αποκατάσταση του πρόσθιου χιαστού συνδέσμου
Authors: Μπουχουράς Γεώργιος
Published: August 2021

Σκοπός της έρευνας ήταν η μελέτη των κινητικών και κινηματικών παραμέτρων της βάδισης και της βάδισης σε κυκλική τροχιά, σε ασκούμενους μετά χειρουργική αποκατάσταση του πρόσθιου χιαστού συνδέσμου (Π.Χ.Σ.). Ο έλεγχος πραγματοποιήθηκε 1 χρόνο μετά τη χειρουργική αποκατάσταση. Για τη χειρουργική αποκατάσταση χρησιμοποιήθηκε αυτομόσχευμα τετραπλό από τους τένοντες του ημιτενοντώδη και του ισχνού μυός, το οποίο τοποθετήθηκε σε πιο πλάγια θέση από τι συνήθως (ώρα 10.00). Το δείγμα της έρευνας αποτέλεσαν 10 ασκούμενοι εθελοντές. Αντικείμενο μελέτης αποτέλεσε το εγχειρισμένο σκέλος των συμμετεχόντων και αντικείμενο ελέγχου το υγιές. Οι συμμετέχοντες ελέχθησαν για τη μυϊκή ροπή των εκτεινόντων και καμπτήρων μυών του γόνατος (Cybex Norm) στην ταχύτητα των 60 deg/sec. Κατόπιν, πραγματοποιήθηκε καταγραφή των κινηματικών (Vicon 612, 6 cameras, Oxford Metrics, Oxford, England) και κινητικών χαρακτηριστικών (Bertec 4060, Columbus OH.) των συμμετεχόντων κατά τη διάρκεια των 2 λειτουργικών δοκιμασιών. Για τη στατιστική ανάλυση χρησιμοποιήθηκε το παραμετρικό τεστ students T-Test σε συνδυασμό με το effect size (Cohen 1988). Tο επίπεδο σημαντικότητας ορίστηκε στο p<0,05. Από τα αποτελέσματα φάνηκε ότι δεν υπήρχαν σημαντικές διαφορές στην μυϊκή ροπή και στην κινητικότητα του γόνατος κατά τη βάδιση σε ευθεία. Αντίθετα, κατά τη δοκιμασία της βάδισης σε κυκλική τροχιά, η κινητικότητα του γόνατος διέφερε ανάμεσα στο εγχειρισμένο και το υγιές σκέλος των συμμετεχόντων. Συγκεκριμένα, παρατηρήθηκε αυξημένη εσωτερική στροφή της κνήμης του εγχειρισμένου σκέλους σε σχέση με το υγιές. Η αυξημένη εσωτερική στροφή της κνήμης κατά τη διάρκεια καθημερινών δραστηριοτήτων μπορεί να οδηγήσει σε εκφυλισμό του χόνδρου και προοδευτική οστεοαρθρίτιδα του γόνατος. Ενδεχομένως να πρέπει να δοκιμαστούν και άλλα πρωτόκολλα εγχειρητικής και μετεγχειρητικής αποκατάστασης και να ελεγχθούν σε καθημερινές λειτουργικές δραστηριότητες, όσον αφορά την αποκατάσταση της κινητικότητας της άρθρωσης.
Αντιληπτικο-κινητική συμπεριφορά νεαρών ατόμων με ελαφρά νοητική καθυστέρηση
Authors: Παπαδόπουλος Παναγιώτης
Published: August 2021

Η εργασία αυτή σχεδιάστηκε με σκοπό να μελετήσει την επίδραση διαφορετικών προγραμμάτων εξάσκησης σε άτομα με ελαφρά Ν.Κ., στην εκτέλεση μιας σειράς αντιληπτικο-κινητικών δοκιμασιών. Στην εργασία έλαβαν μέρος 48 άτομα με ΔΝ 50-67 τα οποία χωρίσθηκαν σε 4 ομάδες των 12 ατόμων η κάθε μια. Πριν την εφαρμογή των προγραμμάτων διάρκειας 2 μηνών, τα άτομα μετρήθηκαν στην δοκιμασία ρίψης ελευθέρων βολών στην καλαθοσφαίριση. Η ίδια δοκιμασία επαναλήφθηκε μετά από 2 μήνες εξάσκησης με διαφορετικά προγράμματα εξάσκησης για τις 3 ομάδες και ελεύθερο παιγνίδι για την ομάδα ελέγχου. Η ιδια αντιληπτικο-κινητική δοκιμασία εξετάσθηκε μετά από 2 μήνες χωρίς την εφαρμογή προγραμμάτων. Από τα αποτελέσματα φάνηκε ότι μετά από την εφαρμογή των προγραμμάτων εξάσκησης, οι 3 ομάδες παρουσίασαν σημαντική βελτίωση ενώ η ομάδα ελέγχου δεν παρουσίασε μεταβολές. Μετά από 2 μήνες χωρίς την εφαρμογή των προγραμμάτων η επίδοση και των 4 ομάδων ήταν πτωτική. Προτείνεται η ευρεία εφαρμογή συστηματικών προγραμμάτων εξάσκησης σε άτομα με Ν.Κ. με σκοπό την καλυτέρευση των συνθηκών ζωής τους.
Πρόληψη και αντιμετώπιση του συνδρόμου του αγκώνα του τερματοφύλακα στη χειροσφαίριση (Handball goalie's elbow)
Authors: Χατζημανουήλ Δημήτριος
Published: August 2021

Το σύνδρομο του αγκώνα του τερματοφύλακα στη χειροσφαίριση επηρεάζει αρκετούς αθλητές. Σκοπό της μελέτης αποτέλεσε α)η παρουσίαση μιας ολοκληρωμένης εικόνας του συνδρόμου στους τερματοφύλακες υψηλού επιπέδου β)η σύσταση προγράμματος μυϊκής ενδυνάμωσης με σκοπό την πρόληψη και αντιμετώπιση του συνδρόμου γ)η εξέταση της επίδρασης του προγράμματος στην υποκειμενική αίσθηση της επιβάρυνσης στην απουσία από την προπόνηση και στην ένταση του πόνου των αθλητών. 16 τερματοφύλακες μετά από τυχαία επιλογή χωρίστηκαν σε δυο ισάριθμες ομάδες(μελέτης-ελέγχου). Οι αθλητές συμπλήρωσαν ειδικό ερωτηματολόγιο και υποβλήθηκαν σε διαδικασία αξιολόγησης της έντασης του πόνου και σε διάφορες μετρήσεις. Η ομάδα μελέτης ακολούθησε πρόγραμμα μυϊκής ενδυνάμωσης επί τρεις μήνες. Μετά τη λήξη του προγράμματος οι αρχικές διαδικασίες επαναλήφθηκαν. Μετά από τρεις μήνες καταγράφηκε και στις δυο ομάδες η υποκειμενική αίσθηση της απιβάρυνσης, η απουσία από την προπόνηση και η ένταση του πόνου. Οι αθλητές που συμμετείχαν στο πρόγραμμα εμφάνισαν μειωμένη ένταση πόνου καθώς και μειωμένη απουσία από την προπόνηση στατιστικά σημαντική(p<0.05). Επιπλέον παρατηρήθηκε τάση μείωσης της συχνότητας της υποκειμενικής αίσθησης της επιβάρυνσης όχι όμως στατιστικά σημαντική. Συμπερασματικά το συγκεκριμένο πρόγραμμα μπορεί να χρησιμοποιηθεί ως μέτρο πρόληψης και αντιμετώπισης του συνδρόμου.
Η μελέτη της μεταβολής των μηχανισμών αναστολής και ευόδωσης του νωτιαίου μυελού στη διάρκεια παρατεταμένης μυϊκής σύσπασης
Authors: Πατίκας Δημήτριος
Published: August 2021

Οι μεταβολές που παρατηρούνται στο δυναμικό του ηλεκτρομυογραφήματος κατά τον κάματο ρυθμίζονται ενδεχομένως μέσω αντανακλαστικών οδών. Από πολλούς ερευνητές θεωρείται η προσυναπτική αναστολή ως πιθανός μηχανισμός ρύθμισης της διεγερσιμότητας των κινητικών νευρώνων κατά τον κάματο. Σκοπός της εργασίας ήταν να εξεταστεί η λειτουργία του μηχανισμού της προσυναπτικής αναστολής κατά τη διάρκεια και μετά από τη λήξη ενός πρωτοκόλλου κόπωσης. Στην έρευνα συμμετείχαν 24 άτομα, τα οποία εκτέλεσαν για 10 λεπτά μια ισομετρική πελματιαία κάμψη, στο 20% της μέγιστης βουλητικής σύσπασης και συμμετείχαν σε 3 5 διαφορετικά πρωτόκολλα. Η προσυναπτική αναστολή αξιολογήθηκε με δύο ανεξάρτητες μεθόδους κατά τη διάρκεια της σύσπασης και για 10 λεπτά μετά το τέλος αυτής. Η πρώτη μέθοδος περιελάμβανε την αναστολή των Ια κεντρομόλων ινών του κνημιαίου νεύρου μέσω της διέγερσης των Ια κεντρομόλων ινών του περονιαίου νεύρου. Σύμφωνα με τη δεύτερη μέθοδο, αξιολογήθηκε η ευόδωση που προκαλεί η διέγερση των Ια κεντρομόλων ινών του μηριαίου νεύρου στους κινητικούς νευρώνες του υποκνημιδίου. Παράλληλα, αξιολογήθηκε η διεγερσιμότητα των κινητικών μονάδων του υποκνημιδίου μέσω της αντανακλαστικής οδού με τη μέθοδο του H-reflex και η λειτουργικότητα της νευρομυϊκής σύναψης μετρώντας το μέ-γιστο δυναμικό του Μ-κύματος. Σύμφωνα με τα αποτελέσματα, η λειτουργικότητα της νευρομυϊκής σύναψης δε μεταβλήθηκε κατά τη διάρκεια της μέτρησης. Το ηλεκτρομυογράφημα του υποκνημιδίου μυός και η διεγερσιμότητα των κινητικών νευ-ρώνων μέσω της αντανακλαστικής οδού του κνημιαίου νεύρου, αυξήθηκε κατά τη διάρκεια του πρωτοκόλλου κόπωσης (p<0,05). Σ’ ό,τι αφορά το επίπεδο της προσυναπτικής αναστολής των Ια κεντρομόλων ινών κατά τη σύσπαση, δε μεταβλήθηκε και με τις δύο μεθόδους (p>0,05). Αντίθετα, στα πρώτα λεπτά της αποκατάστα-σης η προσυναπτική αναστολή εμφανίστηκε μειωμένη (p<0,05) και αποκαταστάθη-κε σταδιακά μέσα σε 2-3 περίπου λεπτά. Τα αποτελέσματα της παρούσας εργασίας παρέχουν ενδείξεις ότι κατά τη διάρκεια του καμάτου, μηχανισμοί πέρα της προσυναπτικής αναστολής αναλαμβάνουν τη ρύθμιση της διεγερσιμότητας των κινητικών νευρώνων, ενώ αμέσως μετά το τέλος της σύσπασης φαίνεται πως ο συγκεκριμένος μηχανισμός του νωτιαίου μυελού διευκολύνει τη διέλευση πληροφοριών από τις Ια κεντρομόλες ίνες.
Αμφίπλευρος συντονισμός των κολυμβητικών κινήσεων και η σχέση του με το επίπεδο απόδοσης και τη συχνότητα κίνησης
Authors: Νικοδέλης Θωμάς
Published: August 2021

Ο σκοπός της εργασίας ήταν να εξεταστεί η επίδραση του επιπέδου απόδοσης και της κολυμβητικής ταχύτητας στην αμφίπλευρο συντονισμό των άνω άκρων στο ελεύθερο. Στην έρευνα συμμετείχαν 5 αθλητές υψηλού επιπέδου και 7 αρχάριοι. Κολύμπησαν 2 προσπάθειες των 25 μέτρων μια σε μέγιστη ένταση και μια σε ήρεμο ρυθμό. Έγινε 3D-DLT ανάλυση με τέσσερις κάμερες για την εξαγωγή των συντεταγμένων όλων των ανατομικών σημείων. Εξετάστηκε η χωρική και χρονική σχέση ανάμεσα στα άνω άκρα με τρεις μεθοδολογίες α) ποιοτική αξιολόγηση των τροχιών των μετακαρπίων. Εμφανίστηκε ομοιότητα ανάμεσα στις τροχιές β)τη μέγιστη τιμή του συντελεστή διαγώνιας συσχέτισης για τα μετακάρπια. Παρατηρήθηκε ισχυρή γραμμικότητα μεταξύ των μετακαρπίων σε κάθε περίπτωση. Ισχυρότερη ήταν η σύζευξη της στην μέγιστη ταχύτητα, ενώ δεν υπήρχαν διαφορές ανάμεσα στις ομάδες. Η χρονική διαφορά ήταν πάντα κοντά στα Omser γ) Το συνημίτονο της γωνίας των επιμέρους μελών των άνω άκρων ανά ζεύγη(παλάμες, πήχεις, βραχίονες). Η αύξηση της ταχύτητας μείωσε την μεταβλητότητα του τύπου συντονισμού και για τα τρία ζεύγη. Οι βραχίονες πλησίασαν προς μια αντισυμμετρική σύζευξη (180ο).
Ιστορία της φυσικής αγωγής και του αθλητισμού στη Θεσσαλονίκη από το 1912 εως το 1960
Authors: Παπαδόπουλος Απόστολος
Published: August 2021

Στόχος της έρευνας ήταν να εντοπιστούν, να καταγραφούν και να αξιολογηθούν τα δημιουργικά χαρακτηριστικά των αθλητικών συλλόγων, των αθλητικών χώρων και των εκδηλώσεων, του σχολικού και γυναικείου αθλητισμού και να διερευνηθεί η σχέση των κοινωνικοπολιτικών γεγονότων με τον αθλητισμό της Θεσσαλονίκης. Η έρευνα στηρίχτηκε σε αρχειακό υλικό, σε βιβλιογραφία και άλλες πηγές πληροφόρησης(αρχείο Πρωτοδικείου Θεσσαλονίκης, προφορικές μαρτυρίες κλπ.). Η περίοδος που εξετάζεται χωρίστηκε σε τέσσερις υποπεριόδους οι οποίες χαρακτηρίστηκαν από συγκεκριμένα γεγονότα : 1912-1922, 1923-1935, 1936-1944 kai 1945-1960. Από την έρευνα συμπεραίνεται ότι η εγκατάσταση πολλών ξένων κατοίκων στη Θεσσαλονίκη επηρέασε θετικά την εξέλιξη του αθλητισμού της πόλης. Η άμιλλα μεταξύ των αθλητικών συλλόγων βοήθησε στην αρτιότερη οργάνωση τους. Η ίδρυση σχολείων και η αθλητική τους δραστηριότητα με την παρουσία σημαντικών γυμναστών σ'αυτά είχε θετική συμβολή στην ανάπτυξη τόσο του σχολικού όσο και του εξωσχολικού αθλητισμού. Οι πρόσφυγες που εγκαταστάθηκαν στη Θεσσαλονίκη μετά τη μικρασιατική καταστροφή συνέβαλαν στην εξέλιξη του αθλητισμού. Η ρυμοτομία της Θεσσαλονίκης δεν επέτρεψε τη δημιουργία ικανού αριθμού αθλητικών χωρών για την κάλυψη των αναγκών της πόλης.